Ο **Σιλβέστρος Ματσολίνι ντα Πριέριο** (ιταλ. *Silvestro Mazzolini da Prierio*, λατ. *Sylvester Prierias*, 1456/1457 – 1527) ήταν Ιταλός θεολόγος που γεννήθηκε στο Πριέρο του Πεδεμόντιου, από όπου και η επωνυμία του.

Σε ηλικία 15 ετών εισήλθε στο Τάγμα των Δομινικανών μοναχών. Πέρασε θριαμβευτικά ένα πρόγραμμα σπουδών, και έτσι δίδαξε κατόπιν θεολογία στα Πανεπιστήμια της Μπολόνια, της Παβίας (μετά από πρόσκληση της συγκλήτου της Δημοκρατίας της Βενετίας), και στη Ρώμη, όπου μετακλήθηκε από τον ίδιο τον Πάπα Ιούλιο Β΄ το 1511. Το 1515 διορίσθηκε Μάγιστρος του Ιερού Αποστολικού Ανακτόρου, αξίωμα το οποίο διετήρησε μέχρι τον θάνατό του: Ο Ματσολίνι πέθανε στη Ρώμη, καθώς χάθηκε όταν τα εξεγερθέντα στρατεύματα της Αγίας Ρωμαϊκής Αυτοκρατορίας του Γερμανικού Έθνους εισέβαλαν βίαια στην πόλη, την οποία και λεηλάτησαν.

Το γραπτό έργο του Σιλβέστρου Ματσολίνι καλύπτει ένα τεράστιο εύρος, περιλαμβάνοντας πραγματείες για τους πλανήτες, τη δύναμη των δαιμόνων, ιστορικά θέματα, την εκκλησιαστική ρητορική, τα έργα του Θωμά Ακινάτη και το Παπικό πρωτείο. Η πραγματεία του για τη διδασκαλία του Ακινάτη ήταν επικριτική των ερμηνειών του επίσης Δομινικανού Θωμά ντε Βίο ή Κατζετάν.

Ο Ματσολίνι ντα Πριέριο υπήρξε ο πρώτος θεολόγος που με τα κείμενά του επιτέθηκε δημοσίως στα δόγματα του Μαρτίνου Λούθηρου με κάποια εμβρίθεια. (Τα κείμενα του Γιόχαν Τέτσελ κατά του Λούθηρου αποκλήθηκαν από τον Δομινικανό ιστορικό του 18ου αιώνα Ζακ Εσάρ απλώς «σκόρπια φύλλα», *folia volitantia*.) Ο Λούθηρος απάντησε στα επιχειρήματα του Ματσολίνι και ο δεύτερος δημοσίευσε ανταπαντήσεις, οπότε άρχισε μια μακρά συζήτηση.

Σύμφωνα με το λήμμα του D.J. Kennedy στην *Catholic Encyclopedia*, «το αναγκαίο της αμεσότητος στην επίθεση και στην άμυνα του δόγματος δικαιολογεί τις ατέλειες στο ύφος κάποιων γραπτών του». Ο Μόργκαν Κόουί είναι πολύ σκληρότερος κατά των επιδόσεων του Ματσολίνι στην αντιμετώπιση του Λούθηρου: «Τα κατάφερε τόσο άσχημα, ώστε ο Πάπας τού απαγόρευσε να γράφει πλέον για τα υπό συζήτηση ζητήματα.» Το ίδιο σημειώνει ότι δήλωσε και ο Έρασμος.

Από τα έργα του Ματσολίνι ντα Πριέριο ξεχωρίζει ίσως περισσότερο το *Summa Summarum, quæ Sylvestrina dicitur* (Ρώμη 1516), που ανατυπώθηκε σαράντα φορές και αποτελεί μια (με αλφαβητική σειρά) εγκυκλοπαίδεια των θεολογικών ζητημάτων.

Εργογραφία
----------

* *Trialogo chiamato Philamore* (στα Ιταλικά). Πάδοβα: Matteo Cerdonis. 1485.
* *Compendium in Iohannem Capreolum cum additionibus* (στα Λατινικά). Cremona: Carlo Darlerio. 1497.
* *Vita di santa Maria Maddalena* (στα Ιταλικά). Impressa in lalma et inclita di Bologna: Giovanni Antonio Benedetti. 1500.
* *Rosa aurea*, Μπολόνια 1510 (μια έκθεση των ευαγγελικών περικοπών του έτους)
* *In theoricas planetarum*, Βενετία 1513
* *In spheram ac theoricas preclarissima commentaria* (στα Λατινικά). Gottardo da Ponte. 1514.
* *Summa Summarum, quæ Sylvestrina dicitur*, 1516
	+ *Summae Sylvestrinae* (στα Λατινικά). **II**. Βενετία: Damiano Zenaro. 1578.
* *Epitoma responsionis ad Lutherum*, Perugia 1519
* *De juridica et irrefragabili veritate Romenæ Ecclesiæ Romenique Pontificis*, Ρώμη 1520
* *Errata et argumenta M. Lutheri*, Ρώμη 1520

Πηγές
-----

* Πρότυπο:Catholic Encyclopedia
* Michael M. Tavuzzi: *Prierias: the life and works of Silvestro Mazzolini da Prierio, 1456-1527*, Duke University Press, Durham, N.C. 1997

### Παραπομπές

1. ↑  Εθνική Βιβλιοθήκη της Γαλλίας: (Γαλλικά) *καθιερωμένοι όροι της Εθνικής Βιβλιοθήκης της Γαλλίας*. data.bnf.fr/ark:/12148/cb12537523n. Ανακτήθηκε στις 10  Οκτωβρίου 2015.
2. 1 2  Άαρον Σβαρτς: (Αγγλικά, Ισπανικά, Γαλλικά, Γερμανικά, Τσεχικά, Κροατικά, Τελούγκου) *Open Library*. OL6219926A. Ανακτήθηκε στις 9  Οκτωβρίου 2017.
3. 1 2  *LIBRIS*. 210831. Ανακτήθηκε στις 9  Οκτωβρίου 2017.
4. ↑  (Ισπανικά) *Biblioteca Virtual Miguel de Cervantes*. 23698. Ανακτήθηκε στις 9  Οκτωβρίου 2017.
5. ↑  Εθνική Βιβλιοθήκη της Γαλλίας: (Γαλλικά) *καθιερωμένοι όροι της Εθνικής Βιβλιοθήκης της Γαλλίας*. data.bnf.fr/ark:/12148/cb12537523n. Ανακτήθηκε στις 10  Οκτωβρίου 2015.
6. ↑  Morgan Cowie: *A descriptive catalogue of the manuscripts and scarce books in the Library of St. John’s College, Cambridge*, εκδ. Deighton, Λονδίνο 1843, σελ. 127

Εξωτερικοί σύνδεσμοι
--------------------

* C. Matthew McMahon, *A History of the Reformation in the 16th Century*, Βιβλίο 3
* Λήμμα για τον Σ. Ματσολίνι στη *Schaff Encyclopedia*
* «Sylvester Mazzolini». *Catholic Encyclopedia*. New York: Robert Appleton Company. 1913.
* S. Feci: «MAZZOLINI, Silvestro», λήμμα στο *Dizionario Biografico degli Italiani*, Istituto della Enciclopedia Italiana (στην ιταλική)
* Mazzolini Silvestro da Prierio (στην ιταλική)

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 4903823
* LCCN: n96123693
* ISNI: 0000 0001 0864 2524
* GND: 120324431
* SELIBR: 210831
* SUDOC: 07520942X
* BNF: cb12537523n (data)
* NKC: ola2007364842
* ICCU: RMLV022215

 |

 |